<classify> WAZIRI wa Mambo ya Ndani ya Nchi, Kangi Lugora amesema wakati wa wakimbizi wa Burundi kurudi nchini mwao umefi ka na sababu zote zilizokuwa zinazuia kuwarudisha kwao wakimbizi hao kwa sasa havipo tena.Aliyasema hayo alipofanya ziara katika Kambi ya Wakimbizi ya Nduta iliyopo wilayani Kibondo mkoani Kigoma katika ziara aliyoambatana na Waziri wa Mambo ya Ndani na Maendeleo ya Vijiji wa Burundi, Pascal Barandagiye. Lugola alisema kuanzia Oktoba Mosi mwaka huu kazi rasmi isiyo na ukomo ya kurudisha wakimbizi hao hadi watakapoisha wote makambini itaanza rasmi.Alisema serikali chini ya Rais John Magufuli imejiridhisha sababu kubwa iliyowaleta wakimbizi hao wa Burundi nchini ya kutowepo kwa amani haipo tena na kwamba kwa sasa Burundi ni shwari kiulinzi na kiusalama pia kisiasa hivyo wakimbizi hao wanapaswa kurudi nchi mwao wote bila kuwepo kikwazo chochote.Idadi kubwa ya wakimbizi wapo tayari kurudi nchini mwao kwa hiari na hasa baada ya hali ya ulinzi na usalama kuimarika, lakini wapo watu na mashirika ambao wanakwamisha na kuweka vikwazo zoezi hilo lisifanikiwe, tunafanya uchunguzi na tutakaowabaini tutawachukulia hatua kali, alisema Lugola.Wanaosema Burundi haina amani wanaipaka matope nchi hiyo kwani jambo hilo halina ukweli wowote na Tanzania imefanya uchunguzi wa kutosha na kujiridhisha kuwa amani ya kudumu ipo nchini humo. Oktoba Mosi tutaanza kutekeleza mkataba wa pande tatu wa kurudishwa kwa wakimbizi 2,000 kila wiki wa Burundi kwenda nchini mwao, alisisitiza Lugola.Naye Waziri wa Mambo ya Ndani na Maendeleo ya Vijiji wa Burundi, Pascal Barandagiye alisema Serikali ya Burundi iko tayari kutekelezwa kwa makubaliano ya pande tatu ya kuhakikisha wakimbizi wote wa Burundi wanaohifadhiwa kwenye makambi ya wakimbizi mkoani Kigoma wanarudi kwao, lakini wanashangazwa na namna Shirika la Umoja la Mataifa la Kuhudumia Wakimbizi UNHCR inavyoendesha kazi hiyo kwa kasi ndogo.Tuko tayari kupokea wakimbizi 3,000 kila wiki zaidi ya takwimu ya wakimbizi 2,000 iliyotolewa kwenye makubaliano ya pande tatu, maandalizi na matayarisho ya kupokea wakimbizi hao yapo vizuri na wengi wanaorudi wamekuwa wakipata misaada mbali mbali ikiwemo miradi ya kiuchumi kwa ajili ya kuendesha maisha yao, alisema Barandagiye.Aliwataka wakimbizi hao kutokubali kudanganywa na maneno ya wanasiasa kwamba hakuna amani Burundi, lakini kuwa na tamaa ya kwenda kuishi nchi ya tatu Ulaya kama mashirika yanayohudumia wakimbizi yanavyosema kwao, huo ni uongo kwani mahali pekee ambako wanapaswa kwenda ni kurudi nyumbani Burundi.Akizungumza katika kikao cha ndani cha mawaziri hao kuhusu suala hilo, Mkuu wa Usalama wa UNHCR mkoani Kigoma, Sabina Luoga anayesimamia wakimbizi hao kurejea kwao, alisema shirika hilo linasimamia mikataba ya kimataifa ya kurudishwa kwa wakimbizi hao, ambao watarudishwa wale waliojitokeza kwa hiari kurudi kwao.Awali, Mkuu wa Kambi ya Wakimbizi ya Nduta, Barnabas Kipii alisema hadi sasa Mkoa wa Kigoma una jumla ya wakimbizi wa Burundi 264,346, na tangu kazi ya kuwarudisha kwao ilipoanza jumla ya wakimbizi 74,439 wamesharejea kwao miaka miwili iliyopita kutoka familia 24,773.Kipii alisema hadi sasa jumla ya wa wakimbizi 8,533 kutoka familia 4,426 wamejiandikisha kwa hiari kurudishwa nchini mwao, na kazi hiyo ya kuwarudisha itaendelea licha ya kuwepo kwa sensa ya kubaini idadi kamili ya wakimbizi waliopo sasa kwenye makambi ya wakimbizi mkoani Kigoma.  <topic>: KITAIFA 